钦定古今图书集成/明伦汇编/闺媛典/第255卷 > 姚汝辙妻文氏
## 钦定古今图书集成/明伦汇编/闺媛典/第255卷 > 姚汝辙妻文氏

按《长洲县志》：“文氏，卫辉丞元发女。少习父训，通《三礼》。
年十五，归太学生姚汝辙。不六年辙没，子希孟甫十
月。伯汝轼以门户多累，欲与十月孤共征徭，投牒县
令。对簿日，适希孟始生之一周，祖母呼而谓之曰：‘汝
生有福，乃坐县堂作期岁耶’？”希孟六岁从塾师退，考
其所习，稍长，学为文，以师之，轩轾为赏罚，少不中程，
忧形于色，或当食减匕箸。于是希孟学益力，文名籍
籍四方。奉孀姑，朝夕极人间姑媳之爱。历二十年，念
大宗零替，命其子葬。伯汝轼岁时浇奠，不稍留芥蒂。
万历乙卯，奉旨旌表。己未，希孟登第，读书中秘，迎母
就禄京邸。时东事戒严，任京师者咸送妻孥南归，轮
蹄相接。氏独曰：“此正尔曹国尔忘身时宜镇定，以安
人心，何扰扰为？”天启壬戌，弟文震孟为句胪第一人，
从京兆府宴归，执手版进谒。孺人具翟袆相迎，一堂
登拜，长安士大夫艳称之。年七十馀卒。初，希孟拒逆
珰，追毁制敕，崇祯戊辰起原官，得赠宜人。